
Klímaszorongás, környezettudatos cselekvés és általános bizalom

A dolgozat az ESS 8. adatfelvételi hullám magyarországi adatain azt a jelenséget vizsgálja, hogy milyen összefüggés van az egyének általános bizalma és aközött, hogy az erősen klímaszorongók sok környezettudatos tevekénységet végeznek-e. A kérdés megfogalmazása a játékelmélteti 'social dilemma' játékon alapul, mivel korábbi szakirodalmak mentén a klímatudatos cselekvések leírhatóak eszerint a játék szerint. A játékelméleti kutatások alapján a dilemmát az általános bizalom tudja feloldani, mivel így a felek nem félnek feláldozni a saját jólétükből a közjó növelése érdekében, mert nem fognak félni attól, hogy kihasználják őket. Feltevésem, hogyha valaki magasabb általános bizalommal bír, hajlamosabb lesz tenni a környezetért, ezért kevésbé lép fel az ilyen emberek esetén az, hogy bár magas klímaszorongást vallanak be, (a racionális döntéshozó képével kontraintuitívan) alacsony környezettudatos tevékenységről számolnak be.

A dolgozat OLS regressziós modellt használ a hipotézis tesztelésére és összefüggést talál a fent említett változók között. Azok az egyének, akiknél magasabb az általános bizalomszint, szignifikánsan kisebb eséllyel tartoznak az átlagon felüli klímaszorongást megélők, de az átlagnál kevesebb környezettudatos cselekvést bevalló egyének csoportjába.

Az eredményekből következik, hogy a bizalom kiemelten fontos a klímaváltozás visszafordításában. Az általános bizalomszintet nehéz felülről irányított intézkedésekkel célozni, azonban ahhoz, hogy az emberek elkezdjenek cselekedni, szükséges, hogy ne gyanakodjanak egymásra, ne féljenek attól, hogy a többiek potyautasok. 



